钦定古今图书集成/历象汇编/庶征典/第009卷 > 汉书 > 《五行志序》
## 钦定古今图书集成/历象汇编/庶征典/第009卷 > 汉书 > 《五行志序》

《易》曰：“天垂象，见吉凶，圣人象之。河出图，雒出书，圣人
则之。”刘歆以为虙羲氏继天而王，受《河图》则而画之，
八卦是也。禹治洪水，赐洛书法而陈之，洪范是也。圣
人行其道而宝其真，降及于殷，箕子在父师位而典
之。周既克殷，以箕子归，武王亲虚己而问焉。故《经》曰：
“惟十有三祀，王访于箕子。”王迺言曰：“乌呼，箕子！惟天”
阴骘下民，相协厥居，我不知其彝伦逌叙。箕子迺言
曰：“我闻在昔，鲧垔洪水，汨陈其五行，帝乃震怒，弗畀
洪范九畴，彝伦逌斁，鲧则殛死，禹迺嗣兴，天迺锡禹
洪范九畴，彝伦逌叙。”此武王问《雒书》于箕子，箕子对
禹得《雒书》之意也。初一曰五行，次二曰羞，用五事，次
三曰农，用八政，次四曰“用五纪”，次五曰“建用皇极”，
次六曰“艾用三德”，次七曰“明用稽疑”，次八曰“念用庶
征”，次九曰“向用五福，畏用六极。”凡此六十五字，皆《雒
书》本文。所谓“天迺锡禹大法九章，常事所次”者也。以
为《河图》《雒书》相为经纬，八卦九章，相为表里。昔殷道
弛，文王演《周易》；周道敝，孔子述《春秋》，则乾坤之阴阳，
效《洪范》之咎征，天人之道，粲然著矣。汉兴，承秦灭学
之后，景武之世，董仲舒治《公羊春秋》，始推阴阳为儒
者宗。宣元之后，刘向治《穀梁春秋》，数其祸福，传以《洪
范》，与仲舒错。至向子歆治《左氏传》，其《春秋》意亦巳乖
矣。言《五行传》又颇不同，是以㨫仲舒别向、歆，传载眭
孟、夏侯胜、京房、谷永、李寻之徒所陈行事，讫于王莽，
举十二世以传《春秋》著于篇。